登遐觀亭
作者：吳芾
朝代：宋

paragraphs: 城上闢新亭，似若規模小。
誰知此亭中，景勝冠江表。
湖山既回旋，煙雲仍縹緲。
萬象森目前，不數花與草。
公餘乘興來，聊以散懷抱。
四時風物新，一一發天巧。
芳春柳色連，長夏荷花繞。
月明固已佳，雪積還更好。
凭欄認歸舟，策杖送飛鳥。
適意豈在大，容膝自足了。
第我思故山，上章方告老。
指日是行人，頗恨來不早。